Onsdag eftermiddag skete der et færdselsuheld i Vesthimmerland, hvor to biler kørte frontalt sammen. Nordjyllands Politi modtog anmeldelsen klokken 15.53 og oplyste, at uheldet skete på Aarsvej (rute 29) syd for Skarp Salling. De to biler kom kørende fra hver deres retning og stødte frontalt sammen af endnu ukendte årsager, lyder det fra politiet. - Den ene bil kører i grøften, og der sidder en person, der er fastklemt. Den anden bil er også voldsomt tilskadekommen, og der er også en person i. Begge personer er ved bevidsthed, oplyste vagtchefen fra Nordjyllands Politi til TV2 Nord onsdag eftermiddag. Efter uheldet blev både brandvæsen, ambulance, politi og en helikopter tilkaldt til stedet. Uheldsstedet blev helt spærret af, og det gav nogle trafikale udfordringer. Derfor etablerede politiet en omkørsel via Vindblæs, som bilisterne kunne benytte i både nordlig og sydlig retning. Omkring klokken 17 oplyser politiet på Twitter, at der er ryddet op på uheldsstedet, og at trafikken igen kører normalt. De to personer er to mænd på 46 og 70 år, og de er begge bragt til Aalborg Universitetshospital, formentlig lettere tilskadekommen, skriver Nordjyllands Politi på Twitter.
De to bilister er begge bragt til Aalborg Universitetshospital, formentlig lettere tilskadekommen, lyder meldingen fra politiet.